Apie tarpus
Aptarkime neretai netaisyklingai vartojamą posakį tame tarpe. Kai šis žodžių junginys reiškia konkrečią vietą, ertmę, tarkim, grindų plyšį ar panašiai, jis puikiai tinka. 
Pavyzdžiui, jei į grindų tarpą įkrito moneta, tai tame tarpe ji ir yra, todėl tinka sakyti: Monetą radau tame tarpe. 
Jei minimas išskyrimas iš kokio nors kiekio ar sumos, reikia rinktis junginį iš jų.
Pavyzdžiui:
Smulkus ūkininkas turi dešimt hektarų žemės, iš jų (ne tame tarpe) šeši hektarai ariamos.
Projektui skirta 10 tūkstančių eurų, iš jų (ne tame tarpe) du tūkstančiai aplinkos tvarkymo darbams.
Kitais atvejais minint įtraukiamą kiekį tinka junginys tarp jų. 
Pavyzdžiui: 
Į valdybą išrinkta dešimt narių, tarp jų (ne tame tarpe) dvi moterys.
Įmonės, tarp jų (ne tame tarpe) didelės, vėl turi galimybę pretenduoti į ES paramą.
Geriausi pakaitai yra žodeliai taip pat, ir, beje, žinoma, aišku, suprantama, be to, be abejo, labiausia, ypač. 
Pavyzdžiui:
Drabužių, taip pat (ne tame tarpe) ir kailinių, taisymas. 
Projektai bus pateikti valdžios institucijoms, žinoma (ne tame tarpe), ir Seimui.
Japonai viską, kas geriausia, be abejo ir (ne tame tarpe) naująjį „Subaru“ modelį, pasilieka tik savo rinkai.

